বাংলাদেশে বৃদ্ধি পাচ্ছে নারী মাদকাসক্তির সংখ্যা
বাংলাদেশ সরকারের মহিলা ও শিশু বিষয়ক প্রতিমন্ত্রী মেহের আফরোজ চুমকি বলেন, সন্তান কোন  খারাপ বন্ধুর সাথে মিশছে কিনা তা বাবা মাকেই সবার প্রথমে লক্ষ রাখতে হবে
তামাক, মাদক ও নারী, বর্তমানে বাংলাদেশে এর ভয়াল চিত্র চোখে পড়ার মত। এ নেশা এমন এক নেশা যা আপনজনকেও খুন করতে এক মুহূর্তও ভাবে না। রোববার মাদকদ্রব্য ও নেশা নিরোধ সংস্থা মানসের উদ্যোগে ও আগামী প্রকাশনীর সহযোগিতায় তামাক, মাদক ও নারী - বাংলাদেশ প্রেক্ষাপট শীর্ষক বই প্রকাশনা উৎসব অনুষ্ঠিত হয়। মাদকের নেশা থেকে যুব সমাজকে দূরে রাখার জন্যই এই উদ্যোগ। এ সময় মানসের সভাপতি ডা. অরুপ রতন চৌধুরী বলেন,বাংলাদেশে বাড়ছে নারী ধূমপায়ী। মানসের তথ্য অনুযায়ী ৭০ লক্ষ মাদকাসক্তের মধ্যে ৮৪% পুরুষ ও ১৬% নারী। এদের মধ্যে ১৫ থেকে ৩৫ বছর বয়সী নারীদের মধ্যে ১৫% নারী নানা ধরনের মাদকের সাথে জড়িত। তিনি আরও বলেন, আইসিডিডিআরবি'র একটি গবেষণায় বলা হয়েছে বাংলাদেশের মাদকাসক্তির মধ্যে ৭৯.৪% পুরুষ ও ২০.৬% নারী। অর্থাৎ মাদকাসক্তির পাঁচ ভাগের এক ভাগ নারী। নারীরা যে শুধু মাদক সেবন করছে তা নয়, তারা মাদক পাচারের সাথেও জড়িত হচ্ছে। এ সময় এডভোকেট সুলতানা কামাল বলেন, শিশুদেরকে আরও বেশী করে সাংগঠনিক কর্মকাণ্ডের সাথে যুক্ত করতে হবে। বাংলাদেশ সরকারের মহিলা ও শিশু বিষয়ক প্রতিমন্ত্রী মেহের আফরোজ চুমকি বলেন, সন্তান কোন খারাপ বন্ধুর সাথে মিশছে কিনা তা বাবা মাকেই সবার প্রথমে লক্ষ রাখতে হবে। নারীদের মাদকের এই ভয়াল গ্রাস থেকে রক্ষা করতে হলে, সরকারের কঠোর হস্তক্ষেপ প্রয়োজন। সেই সাথে পরিবার ও স্কুলের শিক্ষকদের হতে হবে আরও যত্নশীল।